32002R1918
L 289/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1918/2002 AL COMISIEI
din 25 octombrie 2002
de modificare a Regulamentului (CE) nr. 1788/2001 de stabilire a normelor de aplicare a dispozițiilor privind certificatul de control pentru importurile din țări terțe în temeiul articolului 11 din Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 473/2002 al Comisiei (2), în special articolul 11 alineatul (3) litera (b) și articolul 11 alineatul (4),
întrucât:
(1)
Regulamentul (CE) nr. 1788/2001 al Comisiei (3), astfel cum a fost modificat prin Regulamentul (CE) nr. 1113/2002 (4) stabilește un certificat de control pentru produsele importate și prevede ca respectivele certificate să se aplice de la 1 noiembrie 2002 pentru produsele importate în temeiul procedurilor stabilite la articolul 11 alineatele (1) și (6) din Regulamentul (CEE) nr. 2092/91.
(2)
Anumite state membre s-au confruntat cu unele dificultăți tehnice la aplicarea Regulamentului (CE) nr. 1788/2001. Prin urmare, regulamentul ar trebui să fie clarificat, din motive de transparență și pentru a evita confuziile.
(3)
În special, trimiterile la regimul vamal suspensiv, în temeiul Regulamentului (CEE) nr. 2913/92 al Consiliului din 12 octombrie 1992 de stabilire a Codului Vamal Comunitar (5), astfel cum a fost modificat ultima dată prin Regulamentul (CE) nr. 2700/2000 al Parlamentului European și al Consiliului (6) și trimiterile la anexa III la Regulamentul (CEE) nr. 2092/91 trebuie actualizate. În acest sens, modelele de certificat și extras al certificatului prevăzute de anexele I și II la Regulamentul (CE) nr. 1788/2001 trebuie actualizate.
(4)
Prin urmare, Regulamentul (CEE) nr. 1788/2001 ar trebui modificat în consecință.
(5)
Este necesară o perioadă de tranziție pentru adaptarea modelelor modificate ale certificatului și ale extrasului, perioadă în care se pot folosi modelele anterioare.
(6)
Măsurile prevăzute de prezentul regulament sunt conforme cu avizul Comitetului menționat la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Regulamentul (CE) nr. 1788/2001 se modifică după cum urmează:
(1)
La articolul 4 alineatul (12) primul paragraf se înlocuiește cu următorul text:
„La primirea lotului, primul destinatar completează rubrica 18 din originalul certificatului de control pentru a certifica faptul că recepția lotului s-a efectuat în conformitate cu secțiunea C punctul 6 din anexa III la Regulamentul (CEE) nr. 2092/91.”
(2)
Articolul 5 se modifică după cum urmează:
(a)
alineatul (1) se modifică după cum urmează:
(i)
primul paragraf se înlocuiește cu următorul text:
„În cazul în care un lot care provine dintr-o țară terță este supus unui regim de antrepozit vamal sau unei perfecționări active sub forma unui sistem cu suspendare prevăzut de Regulamentul (CEE) nr. 2913/92 al Consiliului de stabilire a Codului Vamal Comunitar (7) și este supus uneia sau a mai multor preparări, definite la articolul 4 alineatul (3) din Regulamentul (CEE) nr. 2092/91, lotul trebuie să fie supus măsurilor menționate la articolul 4 alineatul (1) din prezentul regulament, înainte de efectuarea primei preparări.
(ii)
paragraful al treilea se înlocuiește cu următorul text:
„După această preparare, originalul atestat al certificatului de control însoțește lotul și este prezentat autorității relevante a statului membru, care verifică lotul în vederea punerii sale în liberă circulație.”
(b)
alineatul (2) se modifică după cum urmează:
(i)
paragraful al patrulea se înlocuiește cu următorul text:
„După divizare, originalul atestat al fiecărui extras al certificatului de control însoțește lotul în cauză și este prezentat autorității relevante a statului membru care verifică lotul în cauză în vederea punerii sale în liberă circulație”.
(ii)
paragraful al cincilea se înlocuiește cu următorul text:
„La recepția unui lot, destinatarul acestuia completează rubrica 15 din originalul extrasului de certificat de control pentru a certifica faptul că recepția lotului s-a efectuat în conformitate cu secțiunea B punctul 5 din anexa III la Regulamentul (CEE) nr. 2092/91.”
(c)
alineatul (3) se înlocuiește cu următorul text:
„(3) Operațiunile de preparare și divizare menționate la alineatele (1) și (2) se efectuează în conformitate cu dispozițiile relevante ale articolelor 8 și 9 din Regulamentul (CEE) nr. 2092/91, cu dispozițiile generale prevăzute de anexa III la regulamentul menționat și cu dispozițiile speciale prevăzute de secțiunile B și C din anexa menționată și în special punctele 3 și 6 din secțiunea C. Operațiunile se efectuează în conformitate cu articolul 5 din Regulamentul (CEE) nr. 2092/91.”
(3)
Anexele I și II se înlocuiesc cu textul anexei la prezentul regulament.
Articolul 2
Se permite emiterea de certificate de control care corespund modelelor din anexele I și II la Regulamentul (CE) nr. 1788/2001, nemodificat încă de prezentul regulament, pentru o perioadă de tranziție de șase luni de la intrarea în vigoare a prezentului regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 octombrie 2002.